Diari Oficial de la Generalitat Valenciana


Sumari del DOGV 10507, del 11-12-2024 (2024/13177)

DECRET 181/2024, de 10 de desembre, del Consell, de modificació del Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i la Coordinació de la Postemergència i l'Oficina Única Postemergència, per al seguiment i la coordinació de les actuacions posteriors a una catàstrofe o emergència.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/10/181/dof/vci/html**

### Dades del document

Número de DOGV
:   10615

Data del DOGV
:   11-12-2024

Secció del DOGV
:   I. DISPOSICIONS GENERALS

Número del document
:   2024/13213

CVE
:   WGTO-H-7754-02539

Data del document
:   10-12-2024

Organisme emissor
:   Conselleria d'Emergències i Interior

Tipus de document
:   Decret

Anàlisi jurídica

 Descriptors 

:   * Comissió Interdepartamental Per Al Seguiment i Coordinació de la Postemergència
    * Oficina Única Postemergència
    * organització administrativa
    * desastre natural
    * inundació
    * estat d'emergència

PREÀMBUL

La Llei 13/2010, de 23 de novembre, de la Generalitat, de protecció civil i gestió d'emergències, en l’article 64 crea l'Oficina Única Postemergència, a fi d'efectuar la gestió coordinada de les situacions que seguixen a una catàstrofe o emergència, orientades a la tornada a la normalitat dels servicis essencials i de les infraestructures bàsiques, i és el seu apartat tercer el que establix que la seua composició, àmbit i actuacions han de ser desenrotllades per una norma reglamentària.

Per la seua part, l'article 66 del mateix cos legal crea la Comissió Interdepartamental per al Seguiment i la Coordinació de la Postemergència, com a òrgan col·legiat adscrit a la conselleria competent en matèria de protecció civil i gestió d'emergències, i és el seu apartat segon el que establix que la seua composició i funcions han de regular-se per decret.

En compliment d’estes premisses, es va aprovar el Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i la Coordinació de la Postemergència i l'Oficina Única Postemergència per al seguiment i la coordinació de les actuacions posteriors a una catàstrofe o emergència, on en l’article 4, a propòsit de la composició de la comissió interdepartamental, disposa que la Presidència podrà ser ostentada per la persona titular de la Presidència de la Generalitat o, si és el cas, de la conselleria competent en matèria de protecció civil i gestió d'emergències, mentres que la Vicepresidència l'ostenta la persona titular de la direcció general competent en matèria de protecció civil i gestió d'emergències. Al seu torn, els seus articles 6 i 9 establixen l'adscripció i composició de l'Oficina Única Postemergència.

El dia 29 d'octubre de 2024, la Comunitat Valenciana va resultar afectada per una depressió aïllada en nivells alts (d'ara en avant, DANA), que ha comportat un temporal de pluges d'una intensitat, extensió i abast inusitats, amb registres de precipitació acumulada que han superat àmpliament els 400 litres per metre quadrat en 24 hores en moltes localitats, així com fortíssims vents, que han afectat milers de ciutadans i ciutadanes pel que fa a la seua vivenda i als seus béns, a la seua capacitat de transport, o al seu accés als servicis bàsics, sense oblidar la irreparable pèrdua de vides humanes. En conseqüència, atesa la intensitat del temporal, la superfície i el nombre de persones afectades per este i els efectes catastròfics que ha originat, els danys han de ser reparats amb la màxima urgència per a poder atendre les necessitats bàsiques de les persones damnificades.

A fi de potenciar la recuperació social i econòmica de la Comunitat Valenciana, el president, en exercici de les atribucions conferides per l'article 12.1 de la Llei 5/1983, de 30 de desembre, de la Generalitat, del Consell, va aprovar el Decret 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries i les seues atribucions, on s'establix una nova estructura orgànica del Consell atesa la conveniència d'efectuar alguns canvis en el nombre, en la prelació i també en les atribucions de determinats departaments, que afecten, així mateix, les denominacions d'estos, de tal manera que per a orientar la tornada a la normalitat dels servicis essencials i de les infraestructures bàsiques, es crea la Vicepresidència Segona i Conselleria per a la Recuperació Econòmica i Social de la Comunitat Valenciana a la qual s’assignen totes les accions que siguen competència del Consell, vinculades a la recuperació econòmica i social de la Comunitat Valenciana a conseqüència de la DANA d'octubre i novembre de 2024. A més, també apareix la Conselleria d'Emergències i Interior, a la qual s’assigna, entre altres atribucions, la protecció civil i la gestió de les competències en matèria de situacions d'emergència, incloses les emergències sanitàries.

Estos canvis estructurals alteren la composició inicialment establida de la Comissió Interdepartamental per al Seguiment i la Coordinació de la Postemergència, així com de l'Oficina Única Postemergència, tenint en compte que han de formar-ne part les persones titulars d'aquells departaments del Consell encarregats d'orientar la tornada a la normalitat; per a això, és necessari aprovar esta norma reglamentària que done resposta a la necessitat plantejada, modificant la composició inicial de la meritada Comissió Interdepartamental regulada en el ja esmentat Decret 163/2016, de 4 de novembre, del Consell, perquè esta quede ajustada a la constitució de la nova estructura orgànica del Consell.

D'altra banda, el procés d'elaboració del decret s'ha adequat als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques, atés que l'òptim desenrotllament de les polítiques de la Generalitat en matèria de seguiment i coordinació de la postemergència suposa un motiu d'interés general la consecució del qual justifica el seu acomodament als principis de necessitat i eficàcia, i és l'instrument més adequat per a aconseguir l'objectiu que proposa.

Al mateix temps, esta norma conté la regulació imprescindible per a atendre la necessitat a cobrir, en la mesura en què simplement desenrotlla les previsions contingudes en la Llei 13/2010, de 23 de novembre, de la Generalitat, de protecció civil i gestió d'emergències respecte a la Comissió Interdepartamental per al Seguiment i la Coordinació de la Postemergència i a l'Oficina Única Postemergència, a fi d'actualitzar la seua composició, sense que s'hagen adoptat mesures restrictives de drets, acomplint amb això el principi de proporcionalitat.

Pel que afecta al principi de seguretat jurídica, esta norma complementa la resta de l'ordenament jurídic aplicable, i establix una regulació de la composició de la Comissió Interdepartamental per al Seguiment i la Coordinació de la Postemergència i de l'Oficina Única Postemergència estable i clarificadora, amb vocació de continuïtat i d'acord amb la normativa de rang superior.

Per la seua part, en aplicació del principi de transparència, queden definits i justificats els objectius que es pretenen aconseguir amb esta iniciativa normativa. En este sentit, tots els tràmits i la documentació utilitzada per a la seua elaboració queden a la disposició dels membres de la Comissió Interdepartamental per al Seguiment i la Coordinació de la Postemergència i de l'Oficina  Única Postemergència.

A més, esta norma, respectant el principi d'eficiència, no suposa la introducció de càrregues administratives innecessàries, i estructura la Comissió Interdepartamental per al Seguiment i la Coordinació de la Postemergència i l'Oficina Única Postemergència de manera simple i senzilla.

En virtut d’això anterior, complits els tràmits procedimentals previstos en l'article 43 de la Llei 5/1983, de 30 de desembre, del Consell, emesos els informes preceptius, a proposta del conseller d'Emergències  i Interior de la Generalitat, i després de la deliberació prèvia del Consell, en la reunió del dia 10 de desembre de 2024,

DECRETE

*Article 1. Modificació de l'apartat 1r de l'article 4 del Decret 163/2016, de 4 de novembre, del Consell*

Es modifica l'article 4.1 del Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i la Coordinació de la Postemergència i l'Oficina Única Postemergència per al seguiment i la coordinació de les actuacions posteriors a una catàstrofe o emergència, en els termes establits en la redacció següent:

«Article 4. Composició de la Comissió Interdepartamental

1. La Comissió Interdepartamental per al Seguiment i la Coordinació de la Postemergència estarà formada pels membres següents:

a) Presidència: la persona titular de la Vicepresidència Segona i Conselleria per a la Recuperació Econòmica i Social de la Comunitat Valenciana.

b) Vicepresidència: la persona titular de la Conselleria d'Emergències i Interior.

c) Vocals: una persona que represente cadascuna de les conselleries de la Generalitat i organismes autònoms competents en matèria de servicis socials, igualtat, vivenda, hisenda, economia, sanitat, justícia, funció pública, emergències, interior, educació, cultura, universitats, ocupació, agricultura, aigua, ramaderia, pesca, medi ambient, infraestructures, territori, innovació, indústria, comerç i turisme, amb rang mínim de director general, nomenada per la persona titular de la conselleria respectiva. Atenent criteris de la naturalesa dels danys ocorreguts i la titularitat dels béns afectats, es podran incorporar, per decisió de la Presidència, altres representants.

d) Secretaria: la persona titular de la Secretaria Autonòmica per a la Recuperació Econòmica i Social del departament que exercix la Presidència o, si és el cas, la persona en qui delegue.»

*Article 2. Modificació de l'apartat 2n de l'article 6 del Decret 163/2016, de 4 de novembre, del Consell*

Es modifica l'article 6.2 del Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i la Coordinació de la Postemergència i l'Oficina Única Postemergència per al seguiment i la coordinació de les actuacions posteriors a una catàstrofe o emergència, en els termes establits en la redacció següent:

«Article 6. Naturalesa i adscripció de l'Oficina Única Postemergència

2. L'Oficina Única Postemergència s'adscriu a la conselleria competent en matèria de protecció civil i gestió d'emergències.»

*Article 3. Modificació dels apartats 2n, 3r i 4t de l'article 9 del Decret 163/2016, de 4 de novembre, del Consell*

Es modifica l'article 9.2.3 i 4 del Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i la Coordinació de la Postemergència i l'Oficina Única Postemergència per al seguiment i la coordinació de les actuacions posteriors a una catàstrofe o emergència, en els termes establits en la redacció següent:

«Article 9. Composició de l'Oficina Única Postemergència

2. L'Oficina Única Postemergència estarà integrada per personal de la conselleria competent en matèria de protecció civil i gestió d'emergències o organisme que assumisca estes competències, amb la següent distribució per àrees competencials:

a) Personal tècnic en matèria d'emergències.

b) Personal tècnic en matèria de gestió administrativa.

c) Personal tècnic en matèria jurídica.

d) Personal tècnic en matèria de gestió econòmica.

e) Personal de suport administratiu.

3. La designació del personal i el nombre de recursos es decidirà pel titular de la conselleria competent en matèria de protecció civil i gestió d'emergències. Així mateix s'integrarà necessàriament en la composició d'esta oficina, personal de la Vicepresidència Segona i Conselleria per a la Recuperació Econòmica i Social de la Comunitat Valenciana, que serà designat per la persona titular d'esta.

4. Així mateix, l'Oficina podrà requerir el suport del departament de la Generalitat amb competències en matèria de desenrotllament d'aplicacions informàtiques corporatives, així com sol·licitar als diferents organismes autònoms i conselleries el suport de personal tècnic amb coneixements específics en les matèries que l'oficina determine.»

DISPOSICIÓ ADDICIONAL

*Única. Incidència pressupostària*

L'aplicació i el desplegament d'este decret no podrà tindre cap incidència en la dotació dels capítols de gasto del pressupost de la Generalitat i, en tot cas, haurà de ser atés amb els mitjans personals i materials de la Presidència, o, si és el cas, de la conselleria o organisme competent per raó de la matèria i d'aquells altres que formen part de la Comissió Interdepartamental per al Seguiment i la Coordinació de la Postemergència i de l'Oficina Única Postemergència.

DISPOSICIONS FINALS

*Primera. Desplegament del decret*

S'autoritza la persona titular del departament competent en matèria de protecció civil i gestió d'emergències per a dictar les disposicions necessàries per al compliment i el desplegament d'este decret.

*Segona. Entrada en vigor*

Este decret entrarà en vigor l'endemà de la seua publicació en el *Diari Oficial de la Generalitat Valenciana*.

  

València, 10 de desembre de 2024

Carlos Mazón Guixot

President de la Generalitat

Juan Carlos Valderrama Zurián

Conseller d'Emergències i Interior


Còpia Permalink ELI